સરકારી અને ખાનગી સંસ્થાઓના અહેવાલમાં સતત એવી ડાહીડાહી વાતો થતી હોય છે કે શિક્ષણમાં વિદ્યાર્થીઓ પરથી પરીક્ષાનો બોજ ઓછો કરવો જોઈએ. તેમને શીખવાનું મન થાય અને તેમનો માનસિક વિકાસ થાય તેવી પદ્ધતિ હોવી જોઈએ. પણ તે પદ્ધતિ કેવી હોવી જોઈએ અને પરીક્ષાનો હાઉ કઈ રીતે ઓછો કરવો તેનો કોઈ ઉપાય સરકારોને મળી રહ્યો નથી. પરીક્ષાનું મહત્ત્વ યથાવત રહેતા, વિદ્યાર્થીઓને અને વાલીઓને ખાનગી ટ્યુશનનો આશરો લેવો મજબૂરી બની રહી છે.